सुजला को जिला बनाने की मांग लाडनूं में धरना दे ज्ञापन सौंपा
उपखंडकार्यालय के सामने सुजला जिला बनाओ आंदोलन के तहत चलाए जा रहे सत्याग्रह के तहत सोमवार को सांकेतिक धरना दिया गया तथा बाद में एसडीएम को मुख्यमंत्री के नाम ज्ञापन दिया। ज्ञापन में चौधरी चरण सिंह विचार मंच अध्यक्ष पूनमचंद डारा , सरपंच संघ अध्यक्ष हरदयाल रूलानियां, सार्दुल सिंह भाटी, नथमल, सुनील अग्रवाल, पवन जैन, रामेश्वर लाल पटेल, विजयपाल, इलियास खां, जितेंद्र भार्गव, सुभाष चंद आदि ने सुजानगढ़, जसवंतगढ़ लाडनूं क्षेत्र को मिलाकर संयुक्त रूप से सुजला जिले के रूप में नया जिला गठित किए जाने की मांग की। उन्होंने बताया कि इस क्षेत्र में जिला बनने लायक समस्त संभावनाएं मौजूद है तथा जिला बनाए जाने पर अधिक अतिरिक्त राजस्व भी नहीं लगेगा और भविष्य में राजस्व की कमी भी नहीं आएगी। उन्होंने जैन विश्व भारती विश्वविद्यालय, सालासर धाम बालाजी मंदिर, डूंगर बालाजी मंदिर, तिरुपति बालाजी मंदिर, सिंघी मंदिर, ताल छापर अभयारण्य आदि प्रमुख स्थानों का उल्लेख करते हुए बताया कि इस क्षेत्र के लोगों को नागौर चूरू जैसे दूरस्थ जिला मुख्यालयों पर जाने में दिक्कतें होती है। सत्याग्रह संयोजक विजयपाल ने बताया कि सुजला जिला बनाओ आंदोलन की कड़ी में मंगलवार को प्रातः 11 बजे लाडनूं एसडीएम कार्यालय के सामने मानव श्रृंखला बनाकर प्रदर्शन किया जाएगा।
लाडनूं. उपखंडकार्यालय के सामने सुजला जिला बनाओ मांग को लेकर धरने पर बैठे कार्यकर्ता।
hin_Deva hin_Deva hin_Deva